Amics Enemics - 17
Lo Tandèm
Lo Domenge COMMET, junh 2026.

	Lo Joan e lo Mariús que caminan hens la campanha.
	Joan : N’ic coneishí pas aqueth camin. Qu’es hòrt agradiu !
	Mariús : E ombrós e fresc quan i a só com uei.
	Joan : E bien entertenut !
	Mariús : Quiò ! Qu’èi tostemps los secators a la pòcha quan soi a préner aqueth camin. N’es pas hòrt practicat, alavetz, sovent, que cau copar segas, arbustes o arbilhons qui barran lo passatge.
	Joan : Qu’ès un òmi avisat, Mariús ! 
	Mariús : Si vòs ua natura armoniosa, en acòrd dab la natura umana, la cau saber acompanhar shens la destrusir.
	Joan : Que’t complimenti ! Rason qu’as !
	Mariús : Que cau que sii lo pas e la man de l’òmi qui hècin lo camin, Joan, e non pas los posons quimics.
	Joan : Solide, que’ns cau emparar la natura nòsta per las generacions a vir !
	Mariús : E arredusir de mèi en mèi la nòsta consomacion materiau.
	Joan : Plan dit !
	Mariús : Mercés !
	Joan : Tè, que’m hèi pensar end ua causa. Mariús, as ua veitura ?
	Mariús : Quiò, solide, com tu !
	Joan : Justament ! Jo ne n’èi pas besonh cada jorn de la setmana. E tu ?
	Mariús : Tot parièr !
	Joan : Mariús, si vorrem intervèner* per la Tèrra nòsta, que puirem avéder sonque ua veitura entà los dus. Que’n pensas ?
	Mariús : Qu’es pèc !
	Joan : Ah bon, e perqué donc ?
	Mariús : E que vam guardar quina veitura ? La mia, o la toa ?
	Joan : Bè, la toa ! Qu’es ibrida. La planèta que serà mèi preservada dab la toa autò que dab la mia dont vira a la gasolina.
	Mariús : Vielha qu’es sustot, la toa autò. De mèi, la vorrés véner, sèi pas si un praube te la cromparé ?
	Joan : E bè, que’ns cau passar lo cap, e crompar ua veitura nava tota electrica !
	Mariús : Entà los dus ? Ua veitura electrica ?
	Joan : Quiò ! 
	Mariús : E on la vam parcar ?
	Joan : Mès qu’ic hèis exprés o qué ? A toa casi qu’i a mèi de plaça entà parcar l’autò, solide !
	Mariús : Atau, tostemps que demorarà a casa. Ne’t harà pas poishiu, a tu, solide ! E quan n’auràs besonh…
	Joan, qui copa lo Mariús : Qu’arribarèi a bicicleta ! Ne te’n hècis pas !
	Mariús : E la bateria de l’autò, qui la va cargar ?
	Joan : E bè, tu, solide ! Ne’m vau pas desrotlar un cable electric de dus quilomètres dinc a toa casi, totun !?!
	Mariús, trufandèc : Mès quiò, on aví lo cap ?
	Joan : Que haram a de miejas entà la consomacion electrica, totun. Que pòts comptar sus jo !
	Mariús : E si ès a har mèi de kilomètres que jo ?
	Joan : Qu’es simple, que’ns carrà comptar los quilomètres de l’un com de l’aut !
	Mariús : Qu’ac saps, Joan, que son diferents los quilomètres de campanha e los de montanha. E las reparacions, qu’i as pensat ? Ne saps pas condusir dab economia, praube de tu !
	Joan : Mès, Mariús, ne sui pas a condusir ua automobila com lo Fangiò, totun !?!
	Mariús : E jo pensi que la preservacion de la Tèrra qu’es ua mòda, e que las toas economias de uei, hòrt vista, que costaràn hòrt car !
	Joan, picat : Qu’es mauvoler* aquò, Mariús ! Si t’escotarí, la solucion que seré de non pas crompar ua veitura electrica, mès ua bicicleta, sonque, entà dus !
	Mariús, trufandèc de com cau : Mès qu’as rason, Joan ! Ginhèc ! De non pas ac créder ! Qu’es ginhèc ! Que vam crompar un tandèm ! Mès que serà jo qui ac condusirèi !!!
	E lo Mariús de se’n arríder com un cistèth.





Intervèner : ici, faire un geste.
Mauvoler : mauvaise volonté

